
Panevėžys

1. Sprendimo projekto tikslai ir uždaviniai: 
Panevėžio mieste vietine rinkliava apmokestintos automobilių stovėjimo vietos yra suskirstytos į tris zonas: žalią, raudoną ir mėlyną. Minėtose zonose yra nustatyta vietinė rinkliava už nuolatinį bilietą vienam automobiliui stovėti mokamose stovėjimo vietose vieną mėnesį.
Miesto gyventojai ar svečiai, norintys vieną mėnesį statyti automobilį visose vietine rinkliava apmokestintose automobilių stovėjimo zonose, turėtų įsigyti skirtingų zonų nuolatinius bilietus arba įsigijus vienos zonos nuolatinį bilietą, kitose zonose atsiskaityti už automobilio stovėjimą kitais mokėjimo būdais, t. y. grynaisiais pinigais, bankine kortele, SMS žinute ar mobiliąja programėle. 
            Siekiant sudaryti galimybę miesto gyventojams ir svečiams įsigijus vieną nuolatinį bilietą statytis automobilius visose vietine rinkliava apmokestintose automobilių stovėjimo zonose, siūlome nustatyti 40 Eur vietinę rinkliavą už nuolatinio bilieto, suteikiančio teisę vieną mėnesį statyti automobilį visose zonose, įsigijimą.
2. Siūlomos teisinio reguliavimo nuostatos, laukiami rezultatai: 
Siūlome pakeisti Vietinės rinkliavos automobilių valdytojams (vairuotojams) už naudojimąsi mokamomis automobilių stovėjimo vietomis Panevėžio mieste nuostatus (toliau – Nuostatai) kurie nustato nuolatinių bilietų įsigijimo tvarką, jų naudojimo galimybes ir vietinės rinkliavos dydžius. Atsižvelgiant į tai, kad minimam Nuostatų pakeitimui įgyvendinti nereikalingi papildomi darbai, siūlome sprendimą įgyvendinti nuo 2026 m. rugsėjo 1 d.
           3. Lėšų poreikis ir šaltiniai: 
Lėšos nereikalingos.
4. Sprendimui priimti reikalingi pagrindimai, skaičiavimai ar paaiškinimai: 
Nereikalingi.
5. Kieno iniciatyva parengtas sprendimo projektas: 
Sprendimo projektas parengtas Savivaldybės administracijos iniciatyva.           

